Spogskole kanselleer sportdag oor ‘rassistiese uitlating’Michaelhouse (Foto: Michaelhouse, Facebook) ŉ Jaarlikse sportdag tussen twee van Suid-Afrika se gesogte privaat skole is gekanselleer ná ŉ beweerde rassevoorval tydens ŉ hokkiewedstryd. Die beweerde voorval het Vrydag glo tydens ŉ eerstespan-hokkiewedstryd tussen Michaelhouse, in die Midlands-gebied in KwaZulu-Natal, en St John’s College, in Johannesburg, plaasgevind. Luidens ŉ gesamentlike verklaring deur die skole het ŉ speler van Michaelhouse na bewering ŉ rassistiese uitlating teenoor ŉ St. John’s College-speler gemaak. Die verklaring gee geen besonderhede oor wat presies op die veld gesê is nie. Die sportdag is gevolglik gekanselleer en volgens die verklaring is die leerder wat glo die opmerking gemaak het, geskors hangende ŉ formele dissiplinêre verhoor. “In hierdie omstandighede het die hoofde van albei skole ooreengekom dat dit nie gepas is dat die ander hokkie- en rugbywedstryde wat vir Saterdag beplan is, sal voortgaan nie en die sportdag is daarom gekanselleer,” sê Antony Clark (rektor van Michaelhouse) en Stuart West (uitvoerende skoolhoof van St John’s College) in die verklaring. “Die skole is en bly daartoe verbind om saam te werk om te verseker dat hul studente die waardigheid van alle mense respekteer.”